Չնայած շտապում էր Փակ շուկայի մոտով անցնելիս քայլերը դանդաղեցրեց: Առևտուր անելու ժամանակ չուներ, բայց չկարողացավ աչքի չանցկացնել ցուցափեղկերը: Ծխախոտ վառեց: Ծուխը փչելիս իրեն ավելի լավ, համենայնդեպս ավելի հանգիստ զգաց: Այս քաղաքում կոնկրետ շրջանակներից բացի շատ ծխող կանանց չես հանդիպի փողոցներում: Տեղատվությունից մակընթացություն, մակընթացությունից տեղատվություն... շարժվեց դեպի շուկայի ներքին հատվածները: Այստեղ նրան անունով ճանաչող վաճառականներ կան, հատկապես ոսկերիչները: Զելիհան ամեն տեսակ փայլող պարագայի թուլություն ունի: Ճենապակե մազակալներ, գրավիչ կրծքազարդեր, ողկույզավոր ականջօղեր, սադափե վզկապներ, շերտավոր կարով վզնոցներ, ատլասի պայուսակներ, շիֆոնից շալեր, մետաքսե փոնփոններ և կոշիկներ, միշտ բարձրակրունկ: Ամեն անգամ այս շուկայով անցնելիս խանութների մի շարք մտնում դուրս էր գալիս, վաճառողների հետ սակարկում էր և միշտ նախնականից շատ ավելի ցածր գնով էր կարողանում գնել այն. ինչը սկզբում չէր էլ մտածել գնել: Բայց այսօր այլ էր: Այսօր միայն մի քանի խանութի մոտ շրջելով մի քանի ցուցափեղկի նայեց: Այդքանը: